Նորանշանակ գլխավոր մարզիչ Արթուր Պետրոսյանի համար նորամուտը հիանալի ստացվեց: Առաջին հերթին դրանում իր ներդրումն ունեցավ մարզչական շտաբի տարած աշխատանքը, ֆուտբոլիստների վերաբերմունքը գործին, ինչպես նաեւ մարզական բախտը: Եթե դու գոլ ես խփում խաղի վերջին վայրկյանին, ավելի կոնկրետ՝ քո հաղթական հարվածը հանդիպման վերջին գործողությունն է, ինչպես եղավ Գեւորգ Ղազարյանի պարագայում, ապա, ամենեւին չթերագնահատելով մարզիկի որակները, չի կարելի չխոսել նաեւ բախտի մասին: Ինչպես անցած խաղում 95-րդ րոպեին նմանատիպ իրավիճակում Լեւանդովսկին մեր թիմի հետ խաղում 2-1 հաշվով հաղթանակ պարգեւեց իր հավաքականին ու տխրեցրեց հայերին, այդպես էլ երեկ 93-րդ րոպեին արեց Գեւորգը՝ ցնցելով մարզադաշտն ու հեռուստադիտողներին (Ղազարյանը խփեց հավաքականում իր 10-րդ գոլը՝ հավասարվելով Յուրա Մովսիսյանին: Ավելին խփել են Արթուր Պետրոսյանն (11) ու Հենրիխ Մխիթարյանը՝ 19):